**Asker Venstres program 2015-19**

1. *utkast sendt til medlemmene 21. september 2014*

Innhold

[1 Et sosialliberalt og grønt Asker 2](#_Toc399071224)

[2 Klimapolitisk foregangskommune 3](#_Toc399071225)

[3 Balansert utbygging som ivaretar grønne lunger og bokvaliteter 8](#_Toc399071226)

[4 Et levende folkestyre 10](#_Toc399071227)

[5 Helse og velferd for den enkelte 11](#_Toc399071228)

[6 Et mangfoldig og nyskapende næringsliv  13](#_Toc399071229)

[7 Bred satsing på kultur og idrett  14](#_Toc399071230)

[8 En skole som utfordrer og motiverer 15](#_Toc399071231)

[9 Barnehagen - omsorg, læring og sosialt felleskap 17](#_Toc399071232)

[10 Tidlig innsats for bedre helse blant barn og unge 18](#_Toc399071233)

# Et sosialliberalt og grønt Asker

Venstre er et sosialliberalt parti som kombinerer personlig frihet med ansvar for fellesskapet. Vi ønsker et samfunn hvor folk har mulighet til å skape sin egen vei til det gode liv, og der vi tar ansvar for hverandre og for miljøet. Asker Venstre ønsker en grønn og sosialliberal utvikling av Asker.

Venstre tror på menneskets skaperevne, kreativitet og ansvarsfølelse. Vi tror at mennesker som gis frihet er best i stand til å ta ansvar for seg selv, sine medmennesker og livsgrunnlaget til våre etterkommere. Venstre ønsker et mangfoldig samfunn hvor forhold mellom mennesker bygger på toleranse og respekt for hverandre og for miljøet.

## En bærekraftig samfunnsutvikling

Gode oppvekstsvilkår, trygge nærmiljø og nærhet til natur, arbeid og idretts- og kulturtilbud er viktig for mange av oss. Asker Venstre ønsker et sterkere fokus på en bærekraftig utvikling av Asker som sikrer at kommunen også i framtiden blir et godt sted å bo. Det betyr blant annet en bærekraftig utvikling av Asker sentrum, en boligbygging konsentrert nær kollektivårene og mest mulig miljøvennlig transportløsninger.

Prognosene for de kommende tiår viser at Oslo og Akershus vil oppleve en voldsom vekst. Om Asker skal fortsette å være et godt sted å bo, krever det moderne løsninger og en helhetlig samfunnsplanlegging basert på respekt for natur og miljø. En best mulig forvaltning av Askers ressurser, arealer og verdier er avgjørende for at våre barn og barnebarn kan få oppleve de gode kvalitetene som vår kommune har.

## Et levende lokalsamfunn

Et sterkt lokaldemokrati er en helt sentral bærebjelke i en god samfunnsutvikling. Det krever åpne politiske prosesser, tillit og involvering. Venstre tror at innbyggernes innsynsmulighet og deltakelse er forutsetninger for et godt lokalsamfunn.

Gode og levende lokalsamfunn er vesentlig for trivsel og livskvalitet. Lokalsamfunnet betyr tilhørighet, trivsel og trygghet for borgerne. I tillegg representerer kommunens tjenester noe av det mest sentrale i det norske velferdssamfunnet. Venstres visjon er et samfunn der mangfold, trygghet og gode fellesskapsløsninger spiller på lag med frivillighet og private initiativ.

Asker skal være en foregangskommune og et godt lokalsamfunn for innbyggerne. Som en stor kommune i hovedstadsregionen er Asker også viktig for våre omgivelser. Derfor må lokalpolitikken i Asker både ha blikk for kommunens innbyggere, og for kommunens rolle som en bidragsyter i et større fellesskap.

# Klimapolitisk foregangskommune

Asker skal være en grønn og miljøvennlig kommune, og ha et av Europas mest miljøvennlige transportsystem. Å ta vare på miljøet handler både om å ta vår del av ansvaret for globale miljøproblemer, og om å gjøre Asker til et bedre sted å bo. At innbyggerne lettere kan forflytte seg som gående, syklende og kollektivreisende, er både et gode for den enkelte og bra for miljøet. Å la vekst av boliger skje slik at man kan klare seg uten bil til daglig gir gode liv, lave utslipp og mindre energibruk. Å sørge for at flere som ønsker det har mulighet til å bo i kommunen vår er derfor et viktig miljøtiltak. Det vil vi i Venstre gjøre ved å utvikle Asker smart, og samtidig ta vare på marka, fjorden og jordbruksarealene.

## Vern av Askers grønne kvaliteter

Når veksten er stor og presset på arealene øker må vi være ekstra oppmerksomme på hva vi vil verne. Vernehensyn må komme først, som en forutsetning i planleggingen, ikke til sist.

### Venstre vil:

* Bevare markagrensa
* Styrke allmennhetens adgang til strandsonen.
* Sikre kulturlandskapet og et levedyktig landbruk gjennom et aktivt jordvern.
* Gi alle former for friluftsliv gode muligheter til å bruke marka
* Samarbeide med lokale turlag og historielag om turløyper, informasjonstavler og kart/brosjyremateriell for å gjøre bygdas kulturminner og natur lettere tilgjengelig for folk flest
* Bidra til at jord og skogbruksnæringen kan utvikle seg i kommunen, uten stadige arealreduksjoner.
* Bevare og verne om utsatte og urørte naturområder som utgjør viktige biotoper

## Grønt hverdagsliv

Det er de små valgene i hverdagen som til sammen kan løse miljøutfordringene. Ventre vil arbeide aktivt for å gjøre det lettere å ta grønne valg.

### Venstre vil:

* Gjøre det enkelt, effektivt og attraktivt å reise kollektivt for Askers befolkning
* Videreføre satsingen på kildesortering
* Stimulere til økt bruk av delingsordninger for bil
* Arbeide målrettet for å øke sykkelbruken
* Utvikle Asker som forsøkskommune for ny klimavennlig teknologi

## Fjorden for alle

Fjorden og øyene er viktige rekreasjonsområder for byens innbyggere. Fjorden og øyene har også mange viktige naturtyper.

### Venstre vil:

* Videreutvikle og utvide kyststien
* Sikre allmennhetens tilgang til strandsonen gjennom å fjerne ulovlige stengsler
* Tilrettelegge for fritidsaktiviteter på fjorden, gjennom en egen fjordbruksplan
* Sørge for god vannkvalitet i fjorden
* Legge til rette for de myke trafikantene, også på fjorden

## Klimanøytralt Asker – vi tar vår del av klimakuttet

Skal Asker ta sin del av jobben med å redusere klimautslipp, må vi kutte utslipp fra transport. Akershus og Oslo har allerede verdens høyeste andel elbiler. Venstres ambisjon er at bilparken i Asker skal være den minst forurensende i verden. Vi har også som mål at all kollektivtransport i Asker skal være utslippsfri innen 2020. For innbyggerne skal det være enkelt å ta miljøvennlige transportvalg i Asker.

### Venstre vil:

* Utvide Askers klima- og energiplan til å omfatte hele Asker-samfunnet, ikke bare Asker kommunes virksomhet. Målene som styrer denne planen skal minimum være de nasjonale klimamålene for 2020, 2030 og 2050.
* Sørge for at planlegging av vekst i boliger og medfølgende transportbehov tar hensyn til klimamålene.
* Arbeide for at alle biler som brukes av Asker kommune skal være nullutslippsbiler innen 2020, med unntak av utrykningskjøretøy.
* Støtte Akershus fylkeskommunes hydrogenbilstrategi.
* Samarbeide med næringslivet for å utvikle energistasjoner som tilbyr hydrogenfylling, hurtiglading og semi-hurtiglading for elbiler og andre nullutslippskjøretøy
* Opprettholde bruk av kollektivfelt for nullutslippsbiler der det ikke er til hinder for kollektivtrafikken
* Innføre miljøfelt der nullutslippsbiler, nyttetransport og samkjøring er tillatt
* At alle taxier skal være nullutslippsbiler innen 2023

*Spørsmål til diskusjon: Hva bør være målene våre for økt bruk av kollektiv, sykkel og gange? Skal vi nøye oss med målet om at «all vekst i persontrafikken skal skje med kollektiv, sykkel og gange» eller skal vi ha et mer ambisiøst mål? Hva innebærer det i så fall i praksis?*

## Klimahensyn i boliger og nye bygg

Bygninger, anlegg og infrastruktur står for 40 % av vår energibruk. EU har besluttet at nye private bygninger fra og med 2020 og nye offentlige bygninger fra og med 2018 skal ha nær null i energiforbruk. Asker bør legge seg på dette ambisjonsnivået.

### Venstre vil:

* Bygge alle nye kommunale bygg med passiv- eller plusshus-standard
* Kreve at kommunen etterspør energiklasse når den er leietaker
* Miljøsertifisere alle kommunale bygg med sikte på å iverksette ENØK-tiltak på ineffektive bygg.
* Etablere et ENØK-fond til stimulering av enkle og kostnadseffektive ENØK-tiltak i husholdningene.
* Økt kunnskapsformidling om ENØK i kommunen.
* Fokusere på klimaeffekt av materialbruk i kommunale nybygg.
* Utfasing av oljefyringskjeler i private oljefyringsanlegg ihht. nasjonale planer.
* Stimulere til privat bygging av lavenergi-eller plusshus.
* Arbeide for økt produksjon av fornybar energi i Asker

## Miljøvennlig og effektiv kollektivtransport

Venstre vil ha et transportsystem som er mest mulig miljøvennlig, effektivt, sikkert og tilgjengelig. Kollektivtrafikken i Akershus har økt med 42 % siden 2007. Samtidig utgjør antall kollektivreiser fortsatt under 30 % av alle reiser i Asker (anslag - foreløpige tall). For at kollektivtrafikken skal fortsette å øke må kapasiteten økes. Samtidig må restriktive virkemidler tas i bruk, særlig for å slippe fram bussen, inntil nye kollektivfelt kan bygges. En vellykket satsing på kollektivtrafikken vil gi mindre press på veisystemet slik at næringstrafikk og innbyggere med dårlig kollektivtilbud kan slippe fram mer effektivt.

Kollektivtransport skal være et naturlig førstevalg for flere i Asker. Kollektivtrafikken skal være effektiv, med gode knutepunkt for sømløse bytter, god fremkommelighet og høy frekvens.

### Venstre vil:

* Prioritere fotgjengere, sykkel, kollektivtransport og nyttetransport foran privatbilisme i planlegging
* Basere areal- og transportplanlegging i Asker på vekst i matebusser og direktetog fra Asker, tog på Drammensbanen og tog langs Spikkestadbanen.
* Bedre framkommelighet for buss ved å bygge kollektivfelt, bussbommer og trafikklys som prioriterer buss
* Utrede muligheten for å etablere en egen «Askerpakke», hvor kommunen søker om statlige bypakkemidler for å finansiere bedre framkommelighet for biler, busser og syklister på Røykenveien, Slemmestadveien og Drammensveien.

Spørsmål til diskusjon: Bør punktet om å utrede bypakke strykes fordi det vil være urealistisk og / eller ikke ønskelig med bompenger internt i Asker?

## Ta i bruk togets store potensial i Asker

Asker har landets beste togtilbud. Askers ni togstasjoner er en kapasitetssterk infrastruktur som kan gi innbyggerne en køfri, komfortabel og miljøvennlig transporthverdag. Det meste av boligveksten og arbeidsplassvekst i Asker bør derfor skje langs jernbanen

### Venstre vil:

* Økt kapasitet på jernbanetilbudet til og fra Oslo, særlig fra Asker. Det må kjøpes inn flere togsett.
* Spikkestadtoget må igjen bli regiontog med redusert reisetid og forenklet stoppmønster.
* At Asker skal arbeide for at ikke InterCity og Flytoget fratar pendlerne i Akershus plass på sporene.
* Mer innfartsparkering til tog, båt og buss der det er ledige arealer og der det ikke skaper mer kø for busstrafikken.
* Åpne for gratis sykkel på toget utenom rush-tiden.
* Fjerne planoverganger som er en sikkerhetsrisiko og som gir støyproblemer pga. tog
* Flytoget må tilby sin ledige kapasitet mellom Drammen og Skøyen til pendlerne.

Alternativ til siste kulepunkt: Flytoget skal bestå som idag.

## Et busstilbud som gjør at folk flest tar bussen

Buss er det mest brukte kollektivtilbudet i Asker (foreløpig påstand - må kontrollsjekkes). Samtidig er det en utfordring at bussen står i bilkø, samt at Oslo ikke vil ta imot flere ekspressbusser.

### Venstre vil:

* Innføre flere matebusser til tog og økt kapasitet på bussene i rushtiden
* Økt frekvens på bussene utenom rushtiden (30 min)
* Bedre framkommelighet for buss gjennom å søke finansiering til kollektivfelt langs Slemmestadveien, Røykenveien og Drammensveien.
* Bedre framkommelighet for buss gjennom å utrede buss-bommer og bussprioritering på Nesøya, Fekjan, Røykenveien og Drammensveien.
* Ny og mer effektiv kollektivterminal ved Asker stasjon
* Aktivt samarbeide med Ruter for å justere busstilbudet.
* Arbeide for direktebusser fra Asker til flere reisemål enn Sandvika og Oslo S, eksempelvis Forskningsparken og Fornebu.
* Bedre busstilbudet for reiser internt i Asker, på tvers av aksen Asker-Oslo.

## Storsatsning på sykkel

Asker skal bli en bedre kommune å sykle i. Alle som ønsker det skal ha mulighet til å sykle. En satsing på mer sykling gir mindre kø på veiene – og bedre folkehelse. Venstres mål er å øke sykkelandelen av transportreiser til 10 % innen 2023.

### Venstre vil:

* Prioritere ressurser til gjennomføring av Askers sykkelstrategi
* Videreutvikle sykkelnettverket i Asker, særlig inn mot lokale sentra
* Arbeide for sykkelekspressvei fra Drammen til Oslo
* Forskuttere NSBs og Ruters planer for bygging av sykkelhotell ved alle togstasjoner og større bussholdeplasser.
* Skape en sykkelkultur, blant annet ved å gjennomføre holdningskampanjer for hverdagssykling.
* Etablere gode sykkelparkeringsplasser ved alle offentlige bygg.
* Oppfordre alle bedrifter og butikker til å ha god sykkelparkering for sine ansatte og kunder.
* Gjennomføre prøveordninger med stimulering av vintersykling gjennom holdningskampanjer og forsterket vintervedlikehold i utvalgte deler av Asker.
* Gjennomføre prøveordninger med utlån av el-sykler
* Gjennomføre skilting for anbefalte sykkelveier.
* At Asker kommune skal tilby elsykkel framfor tjenestebil i de virksomheter det er naturlig.
* At Asker kommune innfører en godtgjørelse på fem kroner kilometeren for tjenestereiser utført med sykkel.

## Miljøvennlig båt-transport for pendlere

Venstre ønsker å ta i bruk fjorden som samferdselsåre i større grad enn i dag, og særlig knyttet til fjordkryssing. Båt gir køfrie reisemuligheter, og kan avlaste presset på hovedveiene i rushtiden.

### Venstre vil:

* Stille krav til lav- eller nullutslippsteknologi når nye avtaler om hurtigbåter inngås
* Fortsatt hurtigbåt fra Vollen til Oslo
* Ny hurtigbåt fra Nesøya til Fornebu og Oslo Sentrum

## Bedre framkommelighet på veiene

Vi må ha en fungerende E18 for å dekke behovet for nærings- og persontransport. Dagens E18 må utvikles for å redusere støy og øke kapasiteten, ikke minst for kollektiv- og næringstrafikken. Investeringer i gode kollektivløsninger er avgjørende for å avlaste veinettet. I tillegg må restriktive tiltak innføres slik at ikke køene øker på lokalveiene i Asker.

### Venstre vil:

* Dagens E18 må utvikles for å redusere miljøulempene, bedre trafikkavviklingen og øke kapasiteten for kollektiv- og næringstrafikken.
* Innføre miljøfelt for nyttetrafikk, nullutslippsbiler og samkjøring.
* Ta initiativ til en langsiktig samferdselspakke for Asker, Røyken og Lier finansiert som et spleiselag mellom staten, Oslopakke3 og trafikantene.
* Erstatte bruk av veisalt med mer miljøvennlige alternativer.

# Balansert utbygging som ivaretar grønne lunger og bokvaliteter

Omlag 60.000 personer bor i Asker (foreløpig anslag). Vi er vant til unike grønne og blå kvaliteter i vårt nærmiljø. I tillegg er Asker sentrum blitt en småby med urbane kvaliteter.

Asker er del av en dynamisk storbyregion hvor det forventes en stor vekst i innbyggertallet de nærmeste år. Dette gir store utfordringer – og store muligheter!

## Boligbygging for alle

Når antallet innbyggere i det sentrale østlandsområdet skal økes med ca 500.000 i løpet av 20 år, må Asker ta sin del. Asker har et stort overskudd av eneboliger og rekkehus, men mangler leiligheter tilpasset behovene til nyetablerte, skilte med barn, enslige, personer med vanlige inntekter og pensjonister. En mer aktiv kommunal boligpolitikk i samarbeid med boligutbyggerne, er nødvendig for å gi boliger til alle. Dette er også viktig for framtidens bomiljø, rekruttering til arbeidslivet og muligheter for våre barn til å bosette seg i Asker.

### Venstre vil:

* Bruke kommunens egne tomtearealer og plan- og bygningsloven for utvikling av ulike boliger.
* Arbeide for høy arealutnyttelse, spesielt ved kollektivknutepunkt og kollektivårer.
* Bidra til at kommunen stimulerer private utbyggere til å bygge flere typer boliger.
* Vurdere kommunalt tomteselskap som virkemiddel for kommunal styring av en mer variert boligportefølje.
* Bidra til krav om en høyere andel ungdomsboliger og sosialboliger ved salg av kommunale tomter

## Grønn vekst

God samfunnsplanlegging er en forutsetning for å få ned klimautslippene, skape gode steder å bo og gjøre gode og forutsigbare avveininger mellom vekst og vern. Det viktigste klimabidraget Askersamfunnet kan gjøre er å legge vekst der det finnes gode kollektivløsninger slik at transporten kan skje miljøvennlig.

### Venstre vil:

* Satse på fortetting og transformering av allerede utbygde arealer rundt kollektivknutepunkter, særlig jernbanestasjonene, og kollektivårer.
* Planlegge boligområder med sikte på redusert bilbehov, blant annet ved å legge private og offentlige dagligtjenester i nærheten
* Arbeide mot bilbaserte utbyggingsområder som vil gi mer kø og klimautslipp.
* At næringsarealer nær kollektivknutepunkt kan omreguleres til boligareal, eksempelvis på Billingstadsletta vest for Fekjan.
* At det ikke bygges noen Holmenby
* Å begrense handelskonsentrasjonen på Billingstadsletta
* Planlegge for videre utbygging av Heggedal, Gullhella og Bondivann, forutsatt at Spikkestadbanen får redusert reisetiden
* Begrense utbygging av Dikemark inntil gang- og sykkelveier mot Asker, samt kollektivfelt på Drammensveien er på plass
* Utarbeide en mulighetsstudie for transformasjon ved alle lokaltogstasjoner i Asker

Spørsmål spesielt til diskusjon: Vern av markagrensa, naturen, dyrket mark og boligmiljø er sentrale verdier for Venstre (jf. kap. 2.1). Fortetting ved togstasjonene er fremholdt som en av de viktigste tiltakene for å redusere klimaeffekten av veksten. Er vi i Asker Venstre villig til å forlate våre verneposisjoner for små sentrale områder? Er det for eksempel aktuelt å justere markagrensa for å muliggjøre boligbygging ved kollektivårene?

# Et levende folkestyre

Venstres visjon er et levende folkestyre der beslutninger tas nært dem det angår og der folk får økt innflytelse over egen hverdag. Åpenhet om beslutninger er avgjørende for et velfungerende demokrati. En viktig forutsetning for levende og gode lokalsamfunn er et vitalt lokalt folkestyre. For Asker Venstre er det viktig å styrke det lokale folkestyret i vår egen kommune. Nærhet mellom borgere og folkevalgte, åpenhet om politiske og administrative prosesser bidrar til tillit.

### Asker Venstre vil:

* En gjennomgang av dagens styringsstruktur i Asker for å styrke lokaldemokratiet.
* En restriktiv holdning til delegering av politiske saker fra kommunestyre til administrasjonen, blant annet i saker som gjelder oppfølging av interkommunale selskaper.
* At det skal være en høy terskel for å unnta saker offentlighet.

## En åpen kommune

For Venstre er det viktig å gi mer makt til kommunene. Da må kommunene settes i stand til å håndtere flere oppgaver. Asker Venstre er positiv til en kommunereform som gir kommunene mer makt og råderett, men mener dette må følges av mer åpenhet.

### Asker Venstre vil:

* Mest mulig åpenhet om kommunens arbeid og beslutninger, både i politiske og administrative saker.
* Å styrke servicetorget for å forsterke kommunenes service til borgerne.
* God ivaretakelse av universell utforming for bevegelseshemmede og personer med sansetap ved nybygg og rehabilitering og på alle offentlige steder.
* Å etablere et forsøk med stemmerett for 16-åringer. Gjennomføringen må skje i et nært og godt samarbeid med kommunens skoler.

## **En digital og tilgjengelig kommune**

Digitalisering av Asker kommunes tjenester betyr at tilgang til tjenester og informasjon styres i større grad av innbyggeren selv og i mindre grad av kommunen. Det bidrar til en mer åpen kommune og sikrer at innbyggerne tar mer del i kommunens servicetilbud. Videre er digitalisering, gjort på en god måte, et sterkt virkemiddel for å sikre at personer med ulike former for funksjonsnedsettelser kan delta mer på linje med andre innbyggere.

### Asker Venstre vil:

* En sterkere digitalisering som bidrar til å tilby helhetlige og brukervennlige tjenester. For innbyggere som ikke kan ta del i digitaliseringen, skal Servicetorget være et fullverdig alternativ.
* At Asker kommune systematisk tar i bruk brukertesting for å sikre at kommunale tjenester er brukervennlige og best mulig universelt utformet.
* At Asker kommune følger klart språk – det vil si at språkføringen i kommunale informasjonskanaler og tjenester skal være best mulig tilgjengelig og forståelig.
* At Askers nettjenester innen utgangen av 2016 tilfredsstille forskrift om universell utforming på nett.
* At Asker kommune skal være i front innen bruk av velferdsteknologi og digitale læremidler. Asker Venstre ønsker en plan for å sikre at teknologi tas systematisk i bruk innen opplæring og helse- og omsorg.

# Helse og velferd for den enkelte

Sosial rettferdighet og velferd er en bærebjelke i Venstres sosialliberale politikk. Venstres helsepolitikk kombinerer personlige valg med sterke offentlige tjenester. Vårt mål er at alle skal kunne motta individuelle tilpassede løsninger, og oppleve trygghet og verdighet som pasient. Derfor må systemene og byråkratiet løpende utfordres og vitaliseres.

Venstre vil at innbyggerne skal bli tilbudt forebyggende primærhelsetjenester og god veiledning og service for raske spesialisthelsetjenester.

### Asker Venstre vil:

* Tilstrekkelig tilgang til rehabiliteringsplasser ved behov for opptrening, sosialt fellesskap og aktivitet ved utskriving fra sykehus.
* At Asker kommune har mange nok ansatte med høy kompetanse som sikrer trygghet for brukerne og kvalitet i tjenesten.
* At alle brukere som har sammensatte tjenester skal få IP (individuell plan) for å samordne behov og tiltak.
* En forsøksordning med lengre åpningstid ved kommunenes helsesentra for å øke tilgjengeligheten for pasientene.
* Å legge til rette for flere helsesentra i kommunen med ulike fagspesialister, for å kunne ivareta brukernes sammensatte behov og fagmiljøenes samhandling!
* Å utvikle en helsepilot i Asker for å prøve ut tverrfaglig helsearbeid der pasienten møtes av et tverrfaglig og bredt sammensatt team før behandling iverksettes.
* Flere funksjonelle og hyggelige gangveier for personer med rullator eller motorisert stol.
* Styrking av trygghetsalarm ved bruk av GPS og med lav egenbetaling.
* En videreutvikling av prosjektet ”Aktiv på dagtid” i samarbeid NAV, NaKuHel og det ordinære arbeidsliv.

## Forebyggende allmennmedisin

Moderne livsstilssykdommer, rusrelaterte sykdommer og psykiske lidelser er blant vår tids største helseutfordringer. Venstre mener det må legges bedre til rette for at borgerne kan ta valg som forebygger disse. Det betyr blant annet bedre gang- og sykkelveier, god tilrettelegging for idrett og friluftsliv, tilgjengelig kortreist mat og forebyggende helsetjenester. Venstre vil løfte helsepolitikken fra reparasjon til forebygging der det er mulig.

For Venstre henger helse og miljø nøye sammen. Muligheten for å ta grønne valg i hverdagen kan forebygge blant annet livsstilssykdommer. Styrking av gang/sykkelveier, kollektivsatsing og bevaring av grønne lunger bidrar til styrket psykisk og fysisk helse for mange.

### Asker Venstre vil:

* Å forebygge det økende helseklasseskille, blant annet ved å styrke spesialistbehandlingen for dem som står i lange køer og for kronikerne som trenger bedre tilrettelegging.
* At det opprettes egne folkehelseprogram til ulike aldersgrupper.
* Å skape større sammenheng mellom helse- og miljøpolitikk i kommunens planarbeid.
* At Asker følger opp samhandlingsreformen med særlig å styrke det faglige innholdet og kapasiteten.
* At Asker blir en foregangskommune og inkludere arbeidet med psykisk helsevern i arbeidet med samhandlingsreformen.
* At det forebyggende helse- og omsorgstilbudet prioriteres høyere i kommunen.
* At Asker blir en foregangskommune i å ta i bruk velferdsteknologi for å sikre kvaliteten i tjenestene og økt egen mestring for pasienten.
* At Asker vektlegger samarbeid med det frivillige i det forebyggende arbeid og ved rehabilitering.
* Å videreutvikle ordningen med brukerstyrt personlig assistent for aktuelle innbyggere.
* At pleietrengende, som ønsker det, får bo hjemme lengst mulig og oppleve trygghet og mestring av hverdagen.
* At Bærum og Blakstad sykehus opprettholdes med verdifulle spesialfunksjoner funksjoner.
* Å styrke den nye barne- og familieenheten i Asker og barneverntjenesten, slik at utsatte barn og unge med spesielle behov får raskt hjelp, og i egen kommune.
* Et styrket lavterskeltilbud ved psykiske lidelser.

## Aktiv forebygging og behandling av rusproblemer

Kommunenes velferdstjenester skal være kjennetegnet av respekt og individuell tilpasning for den enkelte. Alle som sliter med rusavhengighet skal få tilbud om hjelp fra en helhetlig tiltakskjede. Venstre er opptatt av at tiltakene er lett tilgjengelig og at de tar i bruk et bredt spekter av virkemidler. Asker kommune må arbeide systematisk med å forebygge rusbruk, særlig blant barn og unge.

### Asker Venstre vil:

* Et sterkere forebyggende rusarbeid mellom skole, politi og hjem.
* Rask og helhetlig oppfølging av rusavhengige med bosted, helse, aktivitet og arbeidstrening.

## En god alderdom for alle

Asker skal være en god kommune for alle aldersgrupper. Kommunen skal tilby en verdig og tilpasset eldreomsorg som imøtekommer den enkeltes behov. Mange eldre har god helse og kan leve et aktivt liv. Det representerer en stor ressurs for kommunen som det må legges til rette for. For de som trenger bistand og omsorg, skal kommunen tilby en verdig og individuelt tilpasset tjeneste.

### Asker Venstre vil:

* Å bedre kapasiteten på kommunens seniorsentra med vekt på sosialt og kulturelt fellesskap, tilbringertjeneste, gode måltider og aktiviteter/helsetilbud.
* At det bygges ny eldreinstitusjon for heldøgns pleie/omsorg på Nesbru og i Heggedal. Venstre vil parallelt avvikle Bråset.
* En videreutvikling av Nordre Borgen til et kompetent lokalmedisinsk senter.
* En systematisk bruk av velferdsteknologi i helse- og omsorgstjenestene.

# Et mangfoldig og nyskapende næringsliv

Venstre vil at Asker skal være en attraktiv kommune for bedrifter. Da får vi en god egendekning av arbeidsplasser i kommunen. Kommunen tilhører en region med et unikt næringsutviklingspotensial, ikke minst for framtidens kunnskapsvirksomheter. Asker har høy kompetanse i befolkningen, nærhet til sentrale markeder og internasjonale samarbeidspartnere, viktig infrastruktur, natur- og nærmiljøkvaliteter som framtidens arbeidstakere verdsetter høyt.

Fremtidens velferdssamfunn avhenger av et nyskapende næringsliv. Venstre jobber for en mobilisering av lokal kompetanse og støtte til gründere og oppstarts-prosjekter. Asker skal være en foretrukket kommune for etablerere.

Politikk som er bra for de små bedriftene er nesten uten unntak bra for de store, men ikke nødvendigvis motsatt. Derfor er Venstre særlig opptatt av gode rammevilkår for de minste bedriftene og for selvstendig næringsdrivende.

### Asker Venstre vil:

* Sørge for rask kommunal saksbehandling i saker knyttet til næringsetableringer.
* Videreføre kommunens servicefunksjon for etablerere av næringsvirksomhet i Asker.
* Sikre godt samarbeid mellom kommunen, Asker Næringsråd og gründermiljøet for å fremme nyetableringer.
* Støtte Asker Næringsråd sitt arbeid med etablering av Campus Asker og kontorfasiliteter som gjør det mulig for bruk av næringshotell over kortere perioder.
* Støtte spesielt opp under etablering av virksomheter innenfor “grønn” sektor
* Støtte næringslivsaktører og kompetansemiljøer som organiserer kunnskaps- og samarbeidsnettverk og støtte til etablerere.
* At primærnæringene i kommunen får frihet til å utvikle sin egenart og sitt produksjonspotensial.
* Stimulere til mer etisk handel i Asker
* At større utvidelse av handelskapasitet lokaliseres til eksisterende lokalsentra, som Holmen, Heggedal og Asker Sentrum.
* Etablere flere tilrettelagte arbeidsplasser i Asker kommune i samarbeid med NAV.
* Arbeide for et sterkere samarbeid mellom ungt entreprenørskap, ungdomsskolene og de videregående skolene.
* At Asker kommune må etablere minimum 60 lærlingeplasser og arbeide for at lokalt næringsliv gjør det samme.

# Bred satsing på kultur og idrett

Kulturarenaer er samfunnets viktigste arenaer for kreativitet, skaperevne og formidling av kunnskap og ideer. I norsk tradisjon står i tillegg idrett og friluftsliv sentralt, både som livsutfoldelse, som del av vår kulturarv og identitet og som arenaer for mestring, trivsel og helse.

Asker har en rik kulturarv, fantastisk natur, flotte kulturlandskaper, og mange gode arenaer for utøvelse av kultur, idrett og friluftsliv. I kombinasjon med et rikt lags- og foreningsliv bidrar dette til at Asker er en god kommune å bo i. Kulturell overlevering til neste generasjon er en av de viktigste sosiale prosesser i et samfunn. For barn og unge er disse tilbudene en svært viktig del av det å få en meningsfylt oppvekst, både sosialt, mentalt og fysisk.

Frivillige organisasjoner er en bærebjelke i det norske samfunn. Det frivillige foreningslivet gir folk en lokal tilhørighet, verdifulle kunnskaper og ferdigheter og god kontakt med andre mennesker gjennom en felles aktivitet. Venstre vil gi den frivillige sektoren i Asker vekstmuligheter ut fra frivillighetens egne vilkår og arbeide for at kommunen er en langsiktig og støttende partner der det trengs.

### Asker Venstre vil:

* Prioritere økt kapasitet og tilbud ved kulturskolen
* Gjøre flere scener tilgjengelige for barn og ungdomskultur i kulturhuset.
* At Oslofjordmuseet i Vollen blir et levende senter for alle.
* Videreføre Hasselbakken som et frivillighetens hus i Asker.
* Kulturminnevern blant annet gjennom merking og bevaring av historisk interessante bygninger.
* Sikre turtraséer mellom sjøen og marka og merking av kulturminner og turveier.
* Videreføre menighetenes rammer for å kunne drive et mangfold av frivillig arbeid.
* Sikre arenaer for kunst og kulturformidling, som Galleriet (Asker kunstforening) i Kulturhuset, Det Gule Huset, Galleri Trafo og Asker museum.
* Utvikle Esviken til et lokalt senter for kultur og frivillighet.
* Utvikle en levende kulturarena på Asker torg.
* Videreutvikle det kommunale samarbeidet med Na-ku-hel.
* Stimulere til høyere deltakelse i foreninger og lag blant grupper som i liten grad bruker dagens tilbud.
* Stimulere til flere idrettstilbud til unge som ikke vil trene intensivt og hyppig.
* Støtte idrettskole og alternative aktiviteter i samarbeid med idrettslagene.
* Bygge et skianlegg på Solli tilpasset stedets kvaliteter og kulturminneverdier.
* Bygge lysløype rundt Vardåsen og utvide skianlegget Gratis bruk av kommunale idrettsanlegg for organisert barne- og ungdomsidrett.
* Etablere elvesti langs hele Askerelva fra Semsvannet til Blakstadbukta.

# En skole som utfordrer og motiverer

Asker Venstre har store ambisjoner for Askerskolen. Vi mener Askerskolen bør være blant landets beste. Skal vi nå dette målet, må vi prioritere slik at de offentlige skolene i Asker får de nødvendige ressursene og de beste lærerne. Samtidig tar vi et politisk ansvar for å følge opp at skolene innfrir innbyggernes høye forventninger.

Skolen er til for elevene. Hver enkelt elev skal oppleve Askerskolen som en trygg og inkluderende læringsarena der de blir faglig motivert og utfordret til å lære. Asker Venstre vil at barn og unge skal få de beste muligheter for å tilegne seg de kunnskapene og ferdighetene de trenger for å bli selvstendige medlemmer i kunnskapssamfunnet.

## De beste lærerne

For å nå de høye målene trenger Askerskolen lærere med høy kompetanse, både faglig og pedagogisk. Lærermangel er allerede en stor utfordring. Om få år vil konkurransen mellom kommunene på Østlandsområdet om de beste lærerne blir enda skarpere. I en slik situasjon mener Asker Venstre at vi må ta i bruk et langt bredere spekter av rekrutteringstiltak enn hittil. Vi kan ikke være fornøyde med bare å fylle ledige stillinger. Vi må aktivt søke å rekruttere de beste lærerne til Askerskolen.

### Asker Venstre vil:

* Få på plass en rekrutteringsstrategi som er helhetlig, konkret og forpliktende.
* Tilby konkurransedyktig lønn og arbeidsvilkår. Om nødvendig må Asker tilby et høyere lønnsnivå enn andre kommuner.
* Tilby ekstra gode betingelser til lærere med særlig etterspurt kompetanse (men uten bruk av bonusordninger).
* Etablere gode samarbeidsrelasjoner med læreutdannings-institusjonene på hele Østlandsområdet (informasjon om Askerskolen, praksisplasser, etc.)
* Etablere stipendordninger for dyktige midlertidig ansatte lærere som mangler enkelte utdanningselementer (for eksempel PPU)
* Etablere støtteordninger for unge lærere i etableringsfasen (bostøtte, dekking av reiseutgifter, etc.)
* Drive aktiv rekruttering av dyktige og motiverte fagfolk fra beslektede bransjer inn i læreryrket

## Bedre skoleeierskap og skoleledelse

Gode lærere er avhengige av en velfungerende skoleorganisasjon. I Askerskolen ligger ansvaret for ledelse og organisering i en styringskjede som går fra politikere via rådmann og oppvekstsjef til rektorene. Skoleeierskap og skoleledelse er noe langt mer enn teknisk «administrasjon». Det innebærer å vise tillit til lærernes profesjonelle skjønn, samtidig som man ivaretar samfunnets behov for informasjon om skolens resultater. Det handler om å se elevene i et helhetlig perspektiv, og samtidig unngå at skolen glir bort fra kjerneoppgaven, som er læring. Asker Venstre mener det er avgjørende at skoleledere både har skolefaglig kompetanse og dessuten er høyt kvalifiserte innen organisasjon og ledelse.

### Asker Venstre vil:

* Styrke den skolefaglige kapasiteten i oppvekstdirektørens stab
* Avklare rolle- og ansvarsfordelingen mellom rådmann og oppvekstdirektør
* Styrke kommunepolitikernes direkte kontakt med skoleledelsen i Askerskolen

## Nok ressurser i skolehverdagen

Skolens kjerneoppgave er læring, men elevene er til stede på skolen som hele mennesker. For at det skal være mulig for lærerne å konsentrere seg om undervisning og veiledning, må skolen også ha andre fagfolk på plass. Aker Venstre mener det må mobiliseres større ressurser til å håndtere utfordringene som oppstår i skolehverdagen.

### Asker Venstre vil:

* Sikre flere ressurser i klasser der en eller flere elever har spesielle behov eller atferdsvansker
* Styrke den sosialpedagogiske rådgivningen
* Styrke yrkes- og utdanningsrådgivingen
* Bidra til styrket samarbeid med de fylkeskommunale veiledningssentrene

## Økt samspill mellom skolen og andre læringsarenaer

Asker Venstre ønsker at den offentlige skolen skal være den viktigste læringsarenaen for barn og unge. Men elevene kan også ha stor glede og nytte av læringsaktiviteter i regi av andre aktører i det sivile samfunn. I samspill med sine lokalmiljøer kan skolene i Asker utvikle særpreg og satsingsområder som kan gi elever og foreldre sterkere opplevelse av lokal identitet og tilknytning til skolen.

### Asker Venstre vil:

* Bidra til mer aktiv utnyttelse av sommerukene til læringsaktiviteter i regi av for eksempel Forskerfabrikken
* Bidra til styrket samarbeid mellom Askerskolen og Kulturskolen
* Støtte skoler i Asker som vil bygge en klarere profil og identitet

## Skolebygg og skolestruktur

Gjennom langsiktig planer for skoleutbygging vil Asker Venstre bidra til at alle områder i Asker får et godt skoletilbud. Asker Venstre vil også sikre at Askerskolen tilbyr elever og ansatte et godt fysisk arbeidsmiljø.

### Asker Venstre vil:

* Støtte utbyggingsplanene for ungdomsskoler på Risenga og Landøya
* Støtte etableringen av ny barneskole øst for Asker sentrum

# Barnehagen - omsorg, læring og sosialt felleskap

Barn tilbringer store deler av sine første og mest dyrbare år i barnehagen. Barnehagen skal tilby barn under skolealder en omsorgsfull arena for læring og danning gjennom lek. Barnehagene skal sikre et likestilt samfunn der begge foreldrene har mulighet til å studere eller arbeide utenfor hjemmet. Tilgang på nok barnehageplasser er vesentlig for både det enkelte barn og den enkelte familie, men også for arbeidslivet.

## Økt innsats for økt kvalitet

Høy kvalitet i barnehagen er tett forbundet med varme og trygge relasjoner mellom ansatte og barn i barnehagen. Gode relasjoner skaper grobunn for læring og utvikling. Dette betyr at det er viktig å rekruttere de beste barnehagelærerne og sikre normer for bemannings- og gruppestørrelser i sunne barnehagebygg. Asker Venstre er særlig opptatt å ivareta ett-åringene, da disse er i en helt spesiell fase i sin utvikling og har behov for mye fysisk nærhet med kjærlige og interesserte voksne. Venstre ønsker økt vekt på ulike estetiske opplevelser i barnehagen, fordi dette sikrer mulighet for språkutvikling, læring og uttrykk i barnehagen for alle barn, også de med et annet morsmål enn norsk.

### Asker Venstre vil:

* Opprettholde målet om full barnehagedekning
* Iverksette forsøk med to opptak i året
* Tilby konkurransedyktig lønn for å rekruttere de beste barnehagelærerne
* Igangsette tiltak for å sikre at både kvinner og menn jobber i barnehagen
* Innføre krav til norskkunnskaper for ansatte i barnehagen
* Videreføre utdanningstilbud for assistenter
* Rehabilitere slitte barnehagebygg
* Etablere veiledende regler på voksen-barn ratio og gruppestørrelse i barnehagen
* Øke kompetansen om ett-åringer i barnehagene gjennom kursing, kunnskapsheving og videreutdanning
* Øke fokuset på gode relasjoner som markør på kvalitet i barnehagen
* Øke kompetanse om estetisk læring i barnehagen

# Tidlig innsats for bedre helse blant barn og unge

Mange barn og unge opplever stress, press og psykiske plager som hemmer dem i hverdagen. Psykiske helseplager er den største folkehelseutfordringen for barn og unge i Asker. Derfor vil Asker Venstre intensivere folkehelsearbeidet for barn og unge og videreføre satsning på tidlig innsats, kvalitet og samordning av tjenester innen oppvekstsektoren Asker. Vi vil videreføre satsning på TFS (tverrfaglig samarbeidssystem) i skoler og barnehager. Tettere samarbeid gjør at vi tidlig kan fange opp barn og unge med hjelpebehov. Alle har et ansvar for at barna får en trygg og robust oppvekst i Asker i gode nærmiljø.

### Asker Venstre vil:

* Styrke skolehelsetjenesten med flere helsesøster og sørge for helsesøstre på alle ungdomsskolene
* Sørge for at skolehelsetjenesten er et lett tilgjengelig lavterskeltilbud plassert på skolen med regelmessig daglig åpningstilbud
* Jobbe for en bedre samhandling med fylkeskommunen om helsesøstre på de videregående skolene.
* At helsesøstrene skal kunne tilby gratis prevensjon.
* Styrke kommunale lavterskeltilbud for barn og ungdom med psykiske helseproblemer
* Styrke kommunal psykologtjeneste for barn og ungdom
* Styrke og samle tilbudet til alle barn og unge med funksjonshemninger og sammensatte behov gjennom å la Barne- og familieenheten koordinere og ha ansvar for alle tjenestene til brukergruppene
* Videreføre Barne- og familieenheten og satse på rett kompetanse og rett hjelp.
* Styrke pedagogisk-psykologisk tjeneste og samhandlingen med skolene, gjennom mer veiledning og støtte til skolene.
* Styrke lokal barneverntjeneste slik at tjenesten kan overta og utføre nye oppgaver som statlig barnevern utførte tidligere
* Prioritere og støtte helhetlige oppveksttiltak rundt skolene, som Borgensatsningen, Sone Nord og andre lokale initiativer for bedre nærmiljø.
* Styrke lokale tiltak mot vold i nære relasjoner, med gode og koordinerte hjelpetjenester.
* Bekjempe fattigdom blant barn og unge i Asker, og iverksette tiltak slik at barn og unge som lever i fattigdom har et godt sted å bo og kan delta på skole- og fritidsaktiviteter på lik linje med andre.
* Sørge for at svangerskapsomsorg, helsestasjon- og skolehelsetjenesten er en sentral aktør i det helsefremmende og primærforbyggende arbeid til gravide, barn, ungdom og unge voksne.